section_heading: Mladost i obrazovanje
paragraph_text: Rođen u Bordeauxu, Tauran je studirao na Papinskom sveučilištu Gregoriana u Rimu, stekavši licencijat iz filozofije i teologije, te doktorat iz kanonskoga prava. Također je studirao na Papinskoj crkvenoj akademiji u Rimu, i Katoličkom sveučilištu u Toulouseu. Za svećenika ga je zaredio nadbiskup Marius Maziers, 20. rujna 1969., te je djelovao kao dušobrižnik u nadbiskupiji Bordeaux, prije nego što je 1975. ušao u diplomatsku službu Svete Stolice. Bio je tajnik nuncijature pri Dominikanskoj Republici (1975. – 1978.) i Libanonu (1979. – 1983.). Postao je službenik Vijeća za javne poslove Crkve, 1983., te je sudjelovao u posebnim misijama na Haitiju (1984.), i Beirutu i Damasku (1986). Također je bio član vatikanske delegacije na sastancima Konferencije za europsku sigurnost i suradnju, Konferencije za razoružanje u Stockholmu i Kulturnom forumu u Budimpešti i Beču.